เดินหน้ากำจัดผักตบชวาและสิ่งกีดขวางทางน้ำอย่างต่อเนื่อง รับมือฤดูน้ำหลาก
นายทวีศักดิ์ ธนเดโชลพล รองอธิบดีกรมชลประทาน เปิดเผยว่า ฝนที่ตกชุกและตกกระจายต่อเนื่องในพื้นที่ภาคเหนือตอนล่างและภาคกลาง ส่งผลให้ปริมาณน้ำในแม่น้ำสายหลักต่างๆ เพิ่มสูงขึ้น ก่อนจะไหลมายังพื้นที่ตอนล่าง ทำให้มีผักตบชวาและสิ่งกีดขวางทางน้ำไหลลงมาด้วย ส่งผลต่อการระบายน้ำในช่วงฤดูน้ำหลาก จึงได้สั่งการไปยังโครงการชลประทานที่อยู่ในพื้นที่แม่น้ำสายหลัก ให้เฝ้าระวังสถานการณ์น้ำอย่างใกล้ชิด พร้อมกับตรวจสอบและเร่งกำจัดผักตบชวาและสิ่งกีดขวางทางน้ำที่ลอยมาสะสมบริเวณประตูระบายน้ำ อาคารควบคุมบังคับ อย่างสม่ำเสมอ รวมทั้งทำการประชาสัมพันธ์ไปยังหน่วยงานท้องถิ่น ขอความร่วมมือให้ช่วยกันตรวจสอบและจัดเก็บผักตบชวาในทางน้ำที่อยู่ในความรับผิดชอบของตน เพื่อลดปริมาณน้ำผักตบชวาและสิ่งกีดขวางทางน้ำไม่ให้ไหลลงมาสะสมในปริมาณมากในพื้นที่ตอนล่าง กรมชลประทาน ดำเนินการกำจัดสิ่งกีดขวางทางน้ำและผักตบชวา ในแม่น้ำสายหลักมาอย่างต่อเนื่องและสม่ำเสมอตั้งแต่ก่อนเข้าสู่ฤดูน้ำหลาก พร้อมติดตั้ง Log boom(ทุ่น) เพื่อดักหรือหยุดผักตบชวาและวัชพืชไม่ให้ไหลไปตามแม่น้ำลำคลอง ทำให้ง่ายต่อการจัดเก็บ และป้องกันไม่ให้ผักตบชวาและวัชพืชไหลไปตามแม่น้ำหรือคลองต่างๆ ลงไปสะสมกันในพื้นที่ด้านท้ายน้ำ  พร้อมสั่งให้ทุกโครงการชลประทานจัดทำและติดตั้งป้ายแสดงชื่อและเบอร์โทรศัพท์ของผู้รับผิดชอบ ในการกำจัดผักตบชวาและวัชพืช ไว้ที่อาคารชลประทานและทางน้ำชลประทานที่มีความเสี่ยงต่อการสะสมของผักตบชวา เพื่อให้ประชาชนที่พบเห็นได้ สามารถแจ้งให้หน่วยงานชลประทานในพื้นที่เข้าไปทำการจัดเก็บได้อย่างทันท่วงที